ข้อบังคับกระทรวงการคลังว่าด้วยการซื้อเงินตราต่างประเทศ และหลักทรัพย์ต่างประเทศเพื่อนำไปใช้ประโยชน์ในการชำระหนี้เมื่อถึงกำหนด (ฉบับที่ 2) พ.ศ. 2539

ข้อบังคับกระทรวงการคลัง
ข้อบังคับกระทรวงการคลัง
ว่าด้วยการซื้อเงินตราต่างประเทศ
และหลักทรัพย์ต่างประเทศ
เพื่อนำไปใช้ประโยชน์ในการชำระหนี้เมื่อถึงกำหนด
(ฉบับที่
๒)
พ.ศ.
๒๕๓๙
  

โดยที่เป็นการสมควรปรับปรุงข้อบังคับกระทรวงการคลัง
ว่าด้วยการซื้อเงินตราต่างประเทศ และหลักทรัพย์ต่างประเทศ
เพื่อนำไปใช้ประโยชน์ในการชำระหนี้เมื่อถึงกำหนด พ.ศ. ๒๕๓๕
อาศัยอำนาจตามความในมาตรา ๗ (๕) แห่งพระราชบัญญัติเงินคงคลัง พ.ศ. ๒๔๙๑
ซึ่งแก้ไขเพิ่มเติมโดยพระราชบัญญัติเงินคงคลัง (ฉบับที่ ๔) พ.ศ. ๒๕๓๔
รัฐมนตรีว่าการกระทรวงการคลังโดยความเห็นชอบของคณะรัฐมนตรี กำหนดข้อบังคับไว้ดังต่อไปนี้

ข้อ ๑
ข้อบังคับนี้ให้ใช้ตั้งแต่วันที่ ๓ เมษายน ๒๕๓๙ เป็นต้นไป

ข้อ ๒
ให้ยกเลิกความในข้อ ๓ แห่งข้อบังคับกระทรวงการคลัง
ว่าด้วยการซื้อเงินตราต่างประเทศ และหลักทรัพย์ต่างประเทศ
เพื่อนำไปใช้ประโยชน์ในการชำระหนี้เมื่อถึงกำหนด พ.ศ. ๒๕๓๕
และให้ใช้ความต่อไปนี้แทน
ข้อ ๓
ให้มีคณะกรรมการคณะหนึ่งเรียกว่า คณะกรรมการพิจารณาการนำเงินคงคลังไปซื้อเงินตราและหลักทรัพย์ต่างประเทศ
ประกอบด้วย ปลัดกระทรวงการคลังเป็นประธานกรรมการ
ผู้ว่าการธนาคารแห่งประเทศไทยหรือผู้แทนเป็นกรรมการ ผู้อำนวยการสำนักงานเศรษฐกิจการคลังหรือผู้แทนเป็นกรรมการ
อธิบดีกรมบัญชีกลางหรือผู้แทนเป็นกรรมการ ผู้อำนวยการสำนักการเงินการคลัง
กรมบัญชีกลาง เป็นกรรมการและเลขานุการ ทั้งนี้ ให้คณะกรรมการมีอำนาจหน้าที่ ดังนี้
๓.๑
พิจารณาสกุลเงินตราและจำนวนเงินที่ต้องชำระตามสัญญาเงินกู้ เพื่อขออนุมัติใช้เงินคงคลังไปซื้อเงินตราต่างประเทศหรือหลักทรัพย์
เพื่อใช้ชำระหนี้สินนั้น
๓.๒
พิจารณานำเงินคงคลังไปซื้อเงินตราต่างประเทศหรือหลักทรัพย์ เพื่อใช้ชำระหนี้ตามข้อ
๓.๑ ตามวิธีการที่เห็นสมควร
๓.๓ พิจารณาการนำเงินตราต่างประเทศฝากธนาคาร
๓.๔ กำหนดหลักเกณฑ์วิธีปฏิบัติเกี่ยวกับการควบคุมดูแลหลักทรัพย์
ตลอดจนพิจารณาแต่งตั้งผู้เก็บรักษาหลักทรัพย์ และอื่น ๆ ที่เกี่ยวข้อง
๓.๕ พิจารณาค่าใช้จ่ายต่าง ๆ
อันอาจเกิดขึ้นจากการดำเนินการตามข้อบังคับนี้
๓.๖ รายงานผลการดำเนินงานให้รัฐมนตรีทราบ
คณะกรรมการมีอำนาจแต่งตั้งคณะอนุกรรมการเพื่อพิจารณาเรื่องที่อยู่ในอำนาจหน้าที่ของคณะกรรมการได้ตามที่เห็นสมควร


ประกาศ
ณ วันที่ ๒๙ มิถุนายน พ.ศ. ๒๕๓๙
นายบดี จุณณานนท์
รัฐมนตรีว่าการกระทรวงการคลัง


































อารยา/พิมพ์
๓
พฤศจิกายน ๒๕๕๑

ก้องเกียรติ/ผู้จัดทำ
๔
พฤศจิกายน ๒๕๕๑